ROZDELENIE **A** a **B** KATEGÓRIE v Disco Dance A POSTUPOVÝ KĽÚČ OD 1.1.2014

**1.SÓLA a DUÁ**

Na základe výsledkov Slovenského pohára 2013 prvých 15 umiestnených v sólach a prvých 10 umiestnených v duách sa zaradí v roku 2014 automaticky do **A** kategórie v DVK a JVK.

V HVK prvých 10 umiestnených v sóle a duu na základe Slovenského pohára 2013 (s ohľadom na menej početnú účasť v danej vekovej kategórii) sa zaradí v roku 2014 automaticky do **A** kategórie.

Ostatní tanečníci budú automaticky zaradení do **B** kategórie.

Aj vzhľadom na veľký záujem zo strany organizátorov o usporiadanie súťaže v budúcom roku sme pripravili pravidlá, ktoré budú platné od roku 2014 a predpokladáme následné uplatnenie v budúcich rokoch.

Všetci tanečníci prechádzajúci **z nižšej vekovej kategórie do vyššej**, BUDÚ automaticky zaradení do **B** kategórie.

Každý jeden tanečník, alebo pár v **B** kategórii bude mať šancu sa pretancovať do **A** kategórie MINIMÁLNE po 2 súťažiach. Takže aj tanečník, ktorý v daný rok prejde napr. z JVK do HVK, hoci bude prvé dve súťaže štartovať v **B**, už po dvoch súťažiach bude mať možnosť pretancovať sa do **A**. To by platilo aj v prípade tanečníka postupujúceho z DVK do JVK. (Všetci vieme, aké je to prvý rok vo vyššej vekovej kategórii ťažké ☺ ).

Platiť bude nasledovné bodové hodnotenie, avšak len pre **prvých 10 najlepších**, nech sa predíde tomu, aby sa po viacerých súťažiach nepretancovali aj tanečníci, ktorí, žiaľ, na danú výkonnostnú kategóriu stále nemajú.

To znamená, že **každé popredné umiestnenie v sóle aj duu** bude mať svoj počet bodov:

1.miesto- 10 bodov

2.miesto- 9 bodov

3.miesto- 8 bodov

4.miesto- 7 bodov

5.miesto- 6 bodov

6.miesto- 5 bodov

7.miesto- 4 bodov

8.miesto- 3 bodov

9.miesto- 2 bodov

10.miesto- 1 bod

Určený počet, ktorý musia dosiahnuť tanečníci na postup **do A** kategórie je 16!!!! Po získaní 16 bodov **MUSIA** prejsť do A kategórie.

To znamená, že ak na jednej súťaži je tanečník tretí a aj na druhej je tretí, má 16 bodov a môže ísť do A. Alebo na jednej súťaži je súťažiaci 5. a na druhej je 1., takže získa 6 plus 10 bodov, t.j. spolu 16 a môže postúpiť do **A**. Ak je tanečník na jednej súťaži 2. a na druhej súťaži sa umiestni 5., stále má len 15 bodov, takže ešte aj na tretej súťaži štartuje v B kategórii, aby nazbieral požadovaný počet bodov 16.

Veríme, že týmto systémom sa skutočne dosiahne to, aby sa do **A** pretancovali len vytancovaní tanečníci.

Taktiež 50% bodov, s ktorými prestúpia do **A**, sa im započíta aj do Slovenského pohára 2014, aby nezačínali od nuly. Napr. tanečník postúpi s počtom bodov 16 , tak bude mať prvých 8 bodov do Slovenského pohára. Cieľom je, aby sme dokázali fungovať každý následný rok : t.j. že ostane prvých 15 a ostatní budú B.

Chceli by sme, aby bola „zvýhodnená“ **A** kategória (vzhľadom k tomu, že niektorí tanečníci prestupujú neradi). Výhody sú nasledovné:

V  **A**kategórii sa semifinále tancuje klasicky po 2 a finále sa tancuje po 1 v sólovej minúte.

V **B** kategórii sa v semifinále bude tancovať po troch a vo finále sa bude tancovať po dvoch, aj pri sólach aj duách. Prvá spoločná minúta sa pri B kategórii celkom vypúšťa.

Samozrejme každý jeden tanečník má udelenú svoju výkonnostnú kategóriu. To znamená , keď je **nové duo** a obaja tanečníci tancujú sólo v A, a idú spolu duo aj keď prvý rok, môžu ísť rovno za A kategóriu. Ak je jeden z tanečníkov v sóle v A kategórii a druhý v B kategórii a ak majú spolu duo prvý rok, musia nastúpiť najskôr do B kategórie a pretancovať sa do A. Ale pozor! V prípade nového dua a prestupu z nižšej vekovej kategórie do vyššej platí nasledovné: tanečník, ktorý v roku 2013 skončil v Slovenskom pohári do 15.miesta v sóle v JVK, prípadne do 10. miesta v duu do a chce sa spojiť s tanečníkom, ktorý skončil v Slovenskom pohári do 15.miesta ale v DVK, takéto duo bude začínať v B kategórii, pretože DVK tanečník mení vekovú kategóriu, kde musí automaticky nastúpiť do B. To isté platí aj v prípade postupu jedného v duu z JVK do HVK.

Konkrétny príklad na reálnych ľuďoch: Ak Frederika Bačová, ktorá v JVK disco dance sólo v roku 2013 skončila do 15 miesta v Slovenskom pohári, ale od roku 2014 už bude tanečníčkou v HVK a chcela by mať duo so Soňou Millovou, ktorá v Slovenskom pohári skončila do 10.miesta v HVK, toto duo v novej sezóne nastúpi v B kategórii a po 2 súťažiach sa môže do A kategórie nanovo pretancovať. Lebo Frederika prestupuje z nižšej vekovej kategórie do vyššej a tým je zaradená automaticky do B.

Myslím, že toto budú ojedinelé prípady; každopádne v prípade akýchkoľvek otázok neváhajte sa pýtať (Dominika Kocourková Vám ochotne zodpovie každú otázku - 0915 526 013, Email: Dominka.k13@gmail.com )

**2. SKUPINY**

Od roku 2014 bude fungovať rozdelenie aj disco dance skupín na A a B kategóriu s možnosťou pretancovať sa do A kategórie a tým pádom sa zúčastniť Majstrovstiev Slovenska a získať nominácie na medzinárodné súťaže.

Bodovanie skupín bude nasledovné.

1.miesto- 3 body

2.miesto- 2 body

3.miesto- 1 bod

Do A kategórie je možné sa pretancovať, ak skupina získa **4 body**. V tomto prípade skupina **MUSÍ prejsť do A** kategórie. Súťaže skupín kategórie A aj B sú otvorené aj pre nečlenov STO D IDO – s výnimkou MSR 2014 (v A ktg. môžu štartovať iba členovia STO D IDO).

Zadelenie do A a B bude mať nasledovný kľúč: Ak je skupina, v ktorej sú aj sólisti alebo duá, a ak minimálne 3 z nich (bez ohľadu na celkový počet tanečníkov v skupine) v roku 2013 tancovali v A kategórii (bez ohľadu na výsledky Slovenského pohára 2013) a v roku 2014 sa im nemení veková kategória, táto skupina nastúpi v A kategórii. Ak má skupina len 2 a menej tanečníkov, prípadne žiadneho, kt. v roku 2013 tancovali v A kategórii, automaticky nastúpi táto skupina do B kategórie. Kategóriu A si musí uvedená skupina vytancovať.

Pozor, z B kategórie do A je možné sa pretancovať, ale z A kategórie do B už v daný rok 2014 nie je možné zostúpiť - „spadnúť“.

Jednotlivým A skupinám budú pripisované body a bude to fungovať obdobne ako v prípade sóla a dua, t.j. na báze Slovenského pohára pre skupiny, ktorý bude v upravený a platný od roku 2014.

V skupine sa musia udržať minimálne 4 tí istí tanečníci v daný rok. To znamená, že aj v prípade zranenia, obmeny tanečníkov a iné, min. 4 ľudia musia byť stále tí istí od pôvodného zloženia, zapísaného na prvú súťaž v daný rok.

V prípade automaticky zaradenej skupiny do **A kategórie**, musí sa táto zúčastniť **aspoň jednej pohárovej súťaže pred MSR 2014**, aby mohla na MSR 2014 nastúpiť v A kategórii. V prípade nulovej účasti na pohárových súťažiach pred MSR, nebude možné, aby skupina štartovala na MSR A kategórie, a teda stráca šancu získať nomináciu na medzinárodné súťaže.

**Na medzinárodné súťaže Disco Dance sólo, duo a skupiny (majstrovstvá Európy, sveta a otvorené svetové poháre) sa môžu tanečníci nominovať LEN z A kategórie, bez výnimky!**

V prípade nejasnosti a v prípade akýchkoľvek otázok neváhajte sa pýtať (Dominika Kocourková Vám ochotne zodpovie každú otázku a poradí – tel 0915 526 013, Email: Dominka.k13@gmail.com )

Mgr. Dominika Kocourková

predseda disco komisie, člen prezídia STO D IDO